Na temelju članka 289. stavka 7. Zakona o socijalnoj skrbi („Narodne novine“, broj 18/22., 46/22., 119/22., 71/23, 156/23.) i članka 50. Statuta Grada Buja („Službene novine Grada Buja“ broj 11/09, 05/11, 11/11, 03/13, 05/18, 19/18-pročišćeni tekst, 04/21), Gradsko vijeće Grada Buje - Buie, na sjednici održanoj 30. rujna 2024. godine, donosi

ODLUKU

o novčanoj pomoći za troškove medicinski pomognute oplodnje

Članak 1.

 Ovom se odlukom utvrđuju uvjeti i način ostvarivanja prava na novčanu pomoć za medicinski pomognutu oplodnju (u daljnjem tekstu: novčana pomoć) te visina i način isplate novčane pomoći koja je osigurana Proračunom Grada Buje - Buie.

Članak 2.

 Pod medicinski pomognutom oplodnjom u smislu ove Odluke smatraju se postupci utvrđeni važećim Zakonom koji regulira medicinski pomognutu oplodnju.

Članak 3.

 Troškovi nastali u vezi s provedbom postupka iz članka 2. ove Odluke prvenstveno se odnose na troškove liječničkih pregleda, medicinskih postupaka i nabave lijekova te druge troškove povezane s postupkom medicinski pomognute oplodnje.

Članak 4.

 Pravo na novčanu pomoć za troškove nastale u vezi s provedbom postupka iz članka 2. ove Odluke, priznaje se punoljetnoj i poslovno sposobnoj ženi (do 42. godine života) i muškarcu koji žive u bračnoj ili izvanbračnoj zajednici na području Grada Buje - Buie, a čije je dosadašnje liječenje neplodnosti ostalo bezuspješno ili bezizgledno, te radi izbjegavanja prijenosa teške nasljedne bolesti na dijete kod prirodnog začeća.

 Pravo na novčanu pomoć za troškove nastale u vezi s provedbom postupka iz članka 2. ove Odluke ima i punoljetna, poslovno sposobna žena (do 42. godine života) koja ne živi u braku, izvanbračnoj ili istospolnoj zajednici, a čije je dosadašnje liječenje neplodnosti ostalo bezuspješno ili bezizgledno, te radi izbjegavanja prijenosa teške nasljedne bolesti na dijete kod prirodnog začeća.

 Pravo na novčanu pomoć može ostvariti i koristiti par iz stavka 1. ovog članka:

- od kojih je barem jedan državljanin Republike Hrvatske s neprekidno prijavljenim prebivalištem na području Grada Buje - Buie od najmanje dvije godine neposredno prije podnošenja zahtjeva za novčanu pomoć;

- koji nisu državljani Republike Hrvatske ali od kojih barem jedan ima neprekidno prijavljen stalni boravak na području Grada Buje - Buie od najmanje dvije godine neposredno prije podnošenja zahtjeva za novčanu pomoć;

 Pravo na novčanu pomoć može ostvariti i koristiti žena iz stavka 2. ovog članka

- koja je državljanka Republike Hrvatske s neprekidno prijavljenim prebivalištem na području Grada Buje - Buie od najmanje dvije godine neposredno prije podnošenja zahtjeva za novčanu pomoć;

- koja nije državljanka Republike Hrvatske i koja ima neprekidno prijavljen stalni boravak na području Grada Buje - Buie od najmanje dvije godine neposredno prije podnošenja zahtjeva za novčanu pomoć.

 Podnositelj zahtjeva iz ovog članka ostvaruje pravo na novčanu pomoć uz uvjet:

- da je postupak medicinski pomognute oplodnje proveden u ovlaštenoj zdravstvenoj ustanovi u Republici Hrvatskoj ili u inozemstvu za zdravstvenu uslugu koja nije dostupna/osigurana/moguća u Hrvatskoj;

- kada troškovi postupaka iz članka 2. ove Odluke nisu pokriveni od strane Hrvatskog zavoda za zdravstveno osiguranje (u daljnjem tekstu: HZZO).

Članak 5.

 Pravo na novčanu pomoć priznaje se jednokratno u visini stvarnih troškova koji nisu priznati od strane HZZO, a najviše do 1.000,00 eura osobama koje udovoljavaju odredbama iz članka 4. ove Odluke.

 Odobrena novčana pomoć uplaćuje se na transakcisjki račun IBAN podnositelju zahtjeva.

Članak 6.

 Zahtjev za ostvarivanje novčane pomoći iz članka 5. ove Odluke podnosi se u roku od 6 mjeseci od obavljenog medicinskog postupka.

 Uz obrazac zahtjeva potrebno je priložiti:

- preslik osobne iskaznice ili uvjerenje o prebivalištu/stalnom boravku ili elektronički zapis o prebivalištu/stalnom boravku za podnositelja zahtjeva i partnera (ne starije od šest 6 mjeseci),

- dokazi ne stariji od šest 6 mjeseci o provedenom postupku medicinski pomognute oplodnje (liječnička dokumentacija, računi i/ili drugi dokazi o nastalom trošku povezanim s postupkom, a koji su izdani od strane ovlaštene zdravstvene ustanove, liječnika specijaliste ginekologije, ljekarne i dr.),

- dokaz da postupak nije moguće pokriti/financirati od strane HZZO-a,

 Nadležni Upravni odjel, prema potrebi, može zatražiti nadopunu zahtjeva sa drugim dokazima, a koji nisu navedeni u stavku 2. ovog članka.

 Nadležni upravni odjel Rješenjem odlučuje o pravu na Novčanu pomoć u roku od 30 dana od dana zaprimanja urednog zahtjeva.

Članak 7.

 Žalba na Rješenje iz članka 6. stavka 4. ove Odluke podnosi se nadležnom upravnom odjelu županije u pisanoj formi u roku od 8 dana od dostave Rješenja, a putem nadležnog upravnog odjela Grada Buje - Buie.

Članak 8.

 Ova Odluka stupa na snagu osmog dana od dana objave u Službenim novinama Grada Buja.

KLASA/CLASSE: 551-02/24-01/02

URBROJ/N.PROT: 2163-2-02/1-24-10

Buje/Buie, 30. rujna/settembre 2024.

GRADSKO VIJEĆE GRADA BUJE - BUIE

PREDSJEDNIK GRADSKOG VIJEĆA

Franko Gergorić, v.r.